作者:韋莊
標題:三用韻
內容:素律初回馭，商飆暗觸襟。乍傷詩客思，還動旅人心。蟬噪因風斷，鱗遊見鷺沈。笛聲隨晚吹，松韻激遙砧。地覆青袍草，窗橫綠綺琴。煙霄難自致，歲月易相侵。澗柳橫孤彴，巖藤架密陰。瀟湘期釣侶，鄠杜別家林。遺愧虞卿璧，言依季布金。錚鏦聞郢唱，次第發巴音。螢影沖簾落，蟲聲擁砌吟。樓高思共釣，寺遠想同尋。入夜愁難遣，逢秋恨莫任。蝸遊苔徑滑，鶴步翠塘深。莫問榮兼辱，甯論古與今。固窮憐甕牖，感舊惜蒿簪。晚日舒霞綺，遙天倚黛岑。鴛鸞方翽翽，驊驥整駸駸。未化投陂竹，空思出穀禽。感多聊自遣，桑落且閑斟。